Pielikums Nr.2

Informatīvajam ziņojumam „Par 2016.gada 2.februāra sēdes protokollēmuma (Nr.5; 32.§) “Rīkojuma projekts “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā. Mērķarhitektūra v1.0” 2.punkta izpildi”

**Projekta “Pašvaldību klientu informācijas pārvaldības risinājums” ideja**

Projektā plānoto IKT attīstības aktivitāšu īstenošanas rezultātā tiks attīstīta koplietošanas platforma, kas nodrošinās sasaisti starp pašvaldību informācijas sistēmām un valsts pārvaldes institūciju IKT ERAF pirmās kārtas projektu ietvaros attīstāmajām informācijas sistēmām, kā arī nodrošinās pašvaldībām iespēju izmantot unificētu, uz pakalpojumu informācijas apstrādi orientētu dokumentu apstrādes risinājumu, kas atbalstīs pašvaldību dokumentu apriti to izstrādes un saskaņošanas (ieskaitot izskatīšanu un parakstīšanu) fāzēs.

Platformu un tās komponentes varēs izmantot visas 119 pašvaldības. Risinājuma ietvaros plānots nodrošināt unificētus digitalizācijas risinājumus ne mazāk, kā 30 populāriem pašvaldību pakalpojumiem. Piemēram:

* E-rēķini - iespēja pašvaldības preču un pakalpojumu piegādātājiem iesniegt rēķinus elektroniski
* pašvaldības nodevas par suņa turēšanu nomaksa
* koku ciršanas atļaujas - Iespēja elektroniski nosūtīt pieteikumu ārpus meža augošu koku ciršanas atļaujas saņemšanai
* reklāma – iespēja elektroniski iesniegt saskaņošanai reklāmas un izkārtnes
* tirdzniecības atļaujas pašvaldības noteiktajās patstāvīgās ielu tirdzniecības vietās - juridiskām vai fiziskām personām, kuras reģistrējušas saimniecisko darbību
* reģistrācija pirmsskolu iestāžu rindā - iespēja tiešsaistē reģistrēties rindā pašvaldības pirmsskolas izglītības iestādē, kā arī sekot līdzi pieteikuma virzībai rindā
* pieteikums līdzfinansējums bērnu uzraudzības pakalpojumam
* pieteikums valsts finansētam asistenta pakalpojumam u.c.

**Esošā situācija un būtiskās problēmas tajā**

Latvijas pašvaldībās izmantotie IT atbalsta risinājumi papīra dokumentu, elektronisko dokumentu aprites atbalstam, kā arī pašvaldību sadarbības ar saviem klientiem (t.sk. fiziskām un juridiskām personām) pārvaldībai, izmantojot ministriju uzturētos reģistrus un valsts informācijas sistēmas, ir nepamatoti sadrumstaloti.

Šobrīd Latvijas pašvaldībās tiek izmantotas 17 dažādas dokumentu pārvaldības sistēmas. Vispopulārākā no tām ir “Visvaris”- 36 pašvaldības, kas sastāda 30,25% no kopējā skaita, tālāk seko Doclogix 17 (14,29%), EDUS 14 (11,76%) un citas, kas katra no kopējā izmantojamo dokumentu pārvaldības sistēmu skaita pašvaldībās veido (3.36 % un mazāk). Gandrīz 23 % (27) pašvaldībām šobrīd nav nekādas dokumentu vadības sistēmas.

Šajā situācijā pašvaldībām izpildīt 2016. gada 16. jūnijā pieņemto likumu “Oficiālās elektroniskās adreses likums”, kura prasības attiecībā pret pašvaldībām stāsies spēkā jau 2018. gada 1. martā, bez nekavējošas, pašvaldībām savstarpēji koordinētas rīcības, ir praktiski neiespējami.

Otru problēmu grupu rada izmaiņas valsts reģistros un citās nozīmīgās valsts informācijas sistēmās, kas tiks veiktas IKT ERAF pirmās kārtas projektu ietvaros. Vairums šo izmaiņu prasa veikt saistītas izmaiņas arī pašvaldību sistēmu risinājumos, kas nodrošina integrāciju ar valsts reģistriem un koplietošanas platformām. Sākotnēji plānotā pieeja, ka visas šāda veida izmaiņas pašvaldību sistēmās tiks veiktas attiecīgo valsts informācijas sistēmu attīstības projektu ietvaros praksē tomēr nav īstenojama, jo prasa nesamērīgu papildus koordinācijas darbu daudzos projektos. Tā vietā ir nepieciešams papildus finansējums pašvaldību pašu pārvaldītā projektā, kura ietvaros tiek attīstīti risinājumi pašvaldību vajadzībām.

**Būtiskākie projekta īstenošanas ieguvumi**

Pašvaldību koplietošanas platforma ļaus efektīvi izmantot pašvaldību resursus – finanšu, darbinieku, informācijas sistēmu attīstībai un uzturēšanai, kļūstot par ērtu, pārredzamu un drošu kanālu starp iedzīvotāju, pašvaldību un citām valsts pārvaldes institūcijām. No pašvaldību tiešo izmaksu optimizēšanas viedokļa:

* samazinās atsevišķo – sadrumstaloto programmatūras risinājumu attīstības un uzturēšanas izmaksas, kas būtu nepieciešamas veidojot un pielāgojot katrai pašvaldībai savu pakalpojumu pārvaldības, darba uzdevumu izpildes kontroles vai dokumentu pārvaldības rīku atsevišķi;
* samazinātas drukāšanas un/vai kopēšanas izmaksas, kas rodas pašvaldībai sagatavojot pieteikumus/iesniegumus/ rezolūcijas papīra veidā;
* samazināts pakalpojuma saņemšanai patērētais laiks, kas rodas iestāžu klientiem dodoties uz iestāžu Klientu apkalpošanas centriem (KAC) klātienē u.c.

Būtiski ieguvumi ir saistīti tieši ar plānotajām integrācijām ar esošajiem pakalpojumu portāliem un attīstāmajām koplietošanas platformām. Tiks novērstas nelietderīgas atkārtotas datu ievades darbības un atbalstīta publisko pakalpojumu (valsts un pašvaldību) daudzkanālu klientu apkalpošana un pakalpojumu piegādes pārvaldība. Šajā jomā tiek plānoti šādi konkrēti risinājumi:

* visu pakalpojumu statusu nodošana uz Latvija.lv (kas tiek attīstīta par publisko pakalpojumu piegādes un pārvaldības platformu), t.sk. pakalpojumu statusu vēstures pilotprojekts;
* Latvija.lv sadaļā “Pašvaldības publiskie pakalpojumi” tiks nodrošināts un pēc vienotām vadlīnijām izstrādāts pašvaldību publisko pakalpojumu saraksts, kas ir vienots pilnīgi visām pašvaldībām, nodrošinot arī pieteikuma sagataves lejupielādi, kuru iedzīvotājs, parakstot ar drošu elektronisko parakstu, varēs nosūtīt pašvaldības atbildīgajai iestādei;
* pašvaldību pakalpojumu kartiņu (aprakstu) un zināšanu bāzes publicēšana;
* pašvaldību e-pakalpojumu piegādes risinājumu integrācija ar www.latvija.lv.

Projekta īstenošanas rezultātā tiks palielināta būtisko (koplietošanas) arhitektūras elementu (web servisi, DIV (dokumentu integrācijas vide), e-adrese, e-identitāte u.c.) izmantošana pašvaldību IT risinājumos.

**Projekta īstenotāji, termiņi un plānotās izmaksas**

Īstenotāji – pašvaldību (Latvijas Lielo pilsētu asociācija un Latvijas Pašvaldību savienība) pilnvaroti pašvaldību IKT kompetenču centri. Pašvaldības vēl pieņems konkrētus lēmumus par līdzdalības apjomu projektā. Projekts tiks īstenots 36 mēnešu laikā no uzsākšanas. Finansējuma apjoms nepārsniegs 4,5 miljoni eiro